Pernille Rosenkrantz-Theil (EL), 2003-12-04:
Da Enhedslistens ordfører desværre blev nødt til at forlade salen for at gå til samråd et andet sted i det her hus, skal jeg fremføre følgende: Mange kommuner har så dårlig økonomi, at de har svært ved at overholde lovgivningen, senest Morsø Kommune, der ikke udfører et ordentligt tilsyn med puljeinstitutionerne. Den dårlige økonomi fører til udstødning af borgere.
For nylig foreslog kommunerne i Det Skæve Danmark, at staten hjælper med at rive gamle landejendomme ned for at forhindre folk på overførselsindkomst i at flytte til deres kommuner.
Imens går hjemløse rundt i storbyens gader.
Storbykommunerne skal skaffe boliger, men det er svært, og det bliver endnu sværere, hvis regeringen kommer igennem med, at velhavende kan købe almennyttige lejligheder, for så bliver der endnu færre lejligheder at henvise hjemløse til.
Og når man er hjemløs, følger der desværre ofte tunge, sociale problemer med.
Enhedslisten vil meget gerne have nogle helt konkrete billeder på menneskers hverdag frem i debatten.
Er det f.eks. rimeligt, at mennesker i rige Danmark ikke har penge til nye sko, tøj og sund mad? For alt for mange sætter økonomien stop for at invitere gæster, holde børnefødselsdag, deltage i fællesaktiviteter, eller de skal sidde og sortere imellem, hvilke foreninger de kan være medlem af, fordi der ikke er råd til det hele.
I deres hverdag kan det være svært at deltage i den demokratiske debat, fordi aviser, tv og computer ikke er inden for økonomisk rækkevidde.
Det er vilkår, der gør det svært at være arbejdssøgende.
Ligeledes er boligen helt central for menneskers velfærd.
En ting er, om boligen er fugtig og lille, eller om den er topmoderne.
Noget helt andet er, hvor den er placeret.
Tidligere har vi i Danmark haft tradition for, at mennesker med meget forskellig indkomst boede i de samme kvarterer og børnene gik i de samme skoler.
Det betød, at der var mulighed for, at de med flere ressourcer kunne hive dem med mindre ressourcer op.
Desværre er tendensen den modsatte i dag
Den almene sektor er ikke attraktiv nok for mennesker med økonomiske ressourcer, og de velhavende kommuner bygger ikke almennyttige boliger. Kommunerne blev med kommuneaftalen for 2003 lovet en udviklingsreform med virkning for 2004, og de fattigste har formentlig sat næsen op efter en mere solidarisk model, men de blev snydt af indenrigs- og sundhedsministeren, som kommer fra det rige Østdanmark. I Enhedslisten mener vi, der skal være plads til alle i velfærdssamfundet, og derfor vil vi give kommunerne 100 pct. statsrefusion for overførselsindkomster, ligesom der i dag er det for folkepension.
Det vil forbedre økonomien i de fattigste kommuner og nedbringe den usmagelige udstødning af borgere på overførselsindkomst, som vi ser i dag.
Kommunerne vil fortsat have incitament til at få folk i arbejde, for af en lønindtægt skal der jo betales mere i skat, end der skal af en overførselsindkomst.
Vi ønsker også at forbedre kommunernes muligheder for at skaffe arbejde.
Vi mener, at kommunerne skal have ret til at oprette arbejdspladser og virksomheder, hvor det private erhvervsliv svigter borgerne.
Vi mener, der er løsninger, og vi mener, at velfærd skal være til for alle i Danmark.